***Címzetti Felhívás***

***Zöld kötvény kibocsátását támogató tanácsadási program***

***A Felhívás kódszáma: GINOP-1.1.7-17-BÉT-3***

A *GINOP-1.1.7-17 KKV szektor hatékonyságának növelése elsősorban tőzsdei bevezetést szolgáló intézkedések biztosítása révén* c. kiemelt projekt felhívás keretében támogatott Budapesti Értéktőzsde Zrt. (továbbiakban: BÉT) Felhívása a KKV-k fenntartható fejlődési célokhoz való fokozottabb hozzájárulását eredményező zöld finanszírozásra való felkészítési program végrehajtása akkreditált tanácsadók igénybevételével.

A Kormánnyal való együttműködés keretében a jelen Felhívást meghirdető BÉT vállalja, hogy:

* a benyújtott kérelmekről 12 munkanap alatt dönt;
* a Felhívás feltételeinek megfelelő szervezeteket vissza nem térítendő – 50%-os intenzitású – támogatásban részesíti a rendelkezésre álló forrás erejéig;
* biztosítja a kiválasztott KKV-k zöld kötvény kibocsátási tanácsadási programban való részvételét.

A kérelmet benyújtó KKV az együttműködés keretében vállalja[[1]](#footnote-2), hogy:

* részt vesz a zöld kötvény kibocsátási tanácsadási programban;
* a projekt megvalósítása során együttműködik a BÉT által akkreditált Zöld finanszírozási tanácsadójával a zöld kötvény kibocsátására való felkészülés érdekében,
* a 3.3.2. pontban szereplő minimum követelményeket teljesíti,
* a kapott támogatáson felül – 50%-os mértékben – önerőből finanszírozza a projektet.

Tartalomjegyzék

[1. A tervezett fejlesztések háttere 4](#_Toc97732574)

[1.1. A Felhívás indokoltsága és célja 4](#_Toc97732575)

[1.2. A rendelkezésre álló forrás 6](#_Toc97732576)

[1.3. A támogatás háttere 6](#_Toc97732577)

[2. Ügyfélszolgálatok elérhetősége 6](#_Toc97732578)

[3. A Projektekkel kapcsolatos elvárások 7](#_Toc97732579)

[3.1. Támogatható tevékenységek bemutatása 7](#_Toc97732580)

[3.2. A támogatható tevékenységek állami támogatási szempontú besorolása 7](#_Toc97732581)

[3.3. A projekt műszaki-szakmai tartalmával és a megvalósítással kapcsolatos elvárások 8](#_Toc97732582)

[3.3.1. Általános elvárások 8](#_Toc97732583)

[3.3.2. Mérföldkövek 9](#_Toc97732584)

[3.3.3. Kötelező vállalások 10](#_Toc97732585)

[3.4. A projektvégrehajtás időtartama 10](#_Toc97732586)

[3.4.1. A projekt megkezdése 10](#_Toc97732587)

[3.4.2. A projekt végrehajtására rendelkezésre álló időtartam 10](#_Toc97732588)

[3.5. Projektekkel kapcsolatos egyéb elvárások 11](#_Toc97732589)

[3.5.1. A projekt területi korlátozása 11](#_Toc97732590)

[3.6. Fenntartási kötelezettség 11](#_Toc97732591)

[3.7. Önerő 11](#_Toc97732592)

[4. A támogatási kérelmek benyújtásának feltételei 11](#_Toc97732593)

[4.1. Támogatást igénylők köre 12](#_Toc97732594)

[4.2. Támogatásban nem részesíthetők köre 12](#_Toc97732595)

[4.3. A kérelem benyújtásának határideje és módja 13](#_Toc97732596)

[4.4. Kiválasztási kritériumok és a kiválasztási eljárásrend 13](#_Toc97732597)

[5. A finanszírozással kapcsolatos információk 14](#_Toc97732598)

[5.1. A támogatás formája 14](#_Toc97732599)

[5.2. A támogatás mértéke, összege 15](#_Toc97732600)

[5.3. Az elszámolható költségek köre 15](#_Toc97732601)

[5.4. Az elszámolhatóság további feltételei 15](#_Toc97732602)

[5.5. Nem elszámolható költségek köre 16](#_Toc97732603)

[5.6. Az állami támogatásokra vonatkozó rendelkezések 17](#_Toc97732604)

[6. A TÁMOGATÁSI kérelem elkészítése során csatolandó mellékletek listája 18](#_Toc97732605)

[7. További információk 18](#_Toc97732606)

[8. A CÍMZETTI FELHÍVÁS MELLÉKLETEI 18](#_Toc97732607)

**A Felhívás elválaszthatatlan része a BÉT támogatását szabályozó GINOP-1.1.7-17 Felhívás,** **valamint a közzétett Működési Kézkönyv és mellékletei, amelyek tartalmazzák az összes szükséges információt, a program működését és a további elvárásokat.**

Felhívjuk a tisztelt KKV-k figyelmét, hogy a Címzetti Felhívás és mellékletei esetén a BÉT a változtatás jogát fenntartja, ezért kérjük, hogy kövessék figyelemmel a [www.bet.hu](http://www.bet.hu) honlapon megjelenő közleményeket!

1. **A tervezett fejlesztések háttere**

## A Felhívás indokoltsága és célja

A hazánkban működő kis- és közepes méretű vállalkozások (KKV-k) meghatározó szerepet játszanak a magyar gazdaság teljesítménye, versenyképessége és a munkaerő foglalkoztatása szempontjából. A KKV-k külső finanszírozási helyzetének javítása a hosszú távú gazdasági növekedés alapvető feltétele, kiemelten fontos a termelőkapacitások, valamint a munkahelyek megőrzése és gyarapítása, a gazdaság versenyképességének növelése érdekében.

A magyarországi KKV-k a versenyképességük fokozása érdekében a fenntartható fejlődési célokhoz való fokozottabb hozzájárulását célzó üzleti megoldások kialakításában érdekeltek. A BÉT zöldkötvény-kibocsátási felkészítési program a fenntarthatósági célokhoz igazodó fejlesztések zöld finanszírozási hátterével hivatott megismertetni a KKV-kat, a BÉT által előzetesen akkreditált zöld finanszírozási tanácsadók bevonásával. A zöldkötvény-kibocsátás támogatása elnevezésű projektelem alapján a BÉT a támogatott KKV-k (Címzettek) számára megítélt vissza nem térítendő támogatással akkreditált külső szakértők által nyújtott tanácsadás igénybevételét biztosítja.

Az elmúlt években a fenntartható befektetések és ezen belül a zöld kötvények állománya globális szinten dinamikusan bővült. A környezettudatos befektetési attitűdön túl a fenntartható befektetések válságállósága, valamint az egyes kormányok által biztosítható támogatási formák egyaránt hozzájárulhatnak ezen befektetések elterjedéséhez. A zöld kötvénykibocsátás szervesen illeszkedik a Magyar Nemzeti Bank Zöld Programjában megfogalmazott célokhoz is. Az MNB kiemelten fontosnak tartja a hazai zöld pénzügyi szegmens fejlődését, ennek keretében pedig a zöld kötvények kibocsátása számos előnnyel járhat mind a társadalom, mind a vállalatok számára. A rendszerszintű, piacépítő hatás mellett jelzik a zöld pénzügyek és fenntarthatóság melletti kibocsátói elköteleződést. A fenntarthatósági szempontoknak köszönhetően olyan körrel szélesedhet a befektetői bázis, akik kifejezetten zöld kötvényeket kívánnak vagy tudnak csak vásárolni.

A zöld kötvények segítségével kizárólag olyan beruházásokat lehet finanszírozni, amelyek közvetlenül vagy közvetett módon támogatnak környezetvédelmi (klímavédelmi, biodiverzitási, szennyezéscsökkentési stb.) törekvéseket. Ilyen beruházások lehetnek például a megújuló energetikai, az energiahatékonysági, a szállításcsökkentési, a zöld közlekedési, vízgazdálkodási, a fenntartható erőforráshasználati (víz, erdő, termőföld, nyersanyagok stb.), a körforgásos tervezési-gyártási, a hatékony hulladékkezelési vagy a biodiverzitás-megőrzési törekvések.

Zöld kötvényeket nemcsak az államok, kormányzati szervezetek vagy pénzügyi intézmények bocsáthatnak ki, hanem a vállalatok is. A Címzetti felhívás célja a zöld kötvények szélesebb körben való megismerése, a bennük rejlő lehetőségek és az általuk elérhető kedvező környezeti-társadalmi hatások elterjesztése a KKV-k felé. A Felhívás keretében igénybe vehető Zöld kötvény tanácsadás során egy adott KKV meghatározott fejlesztési céljához mérten kerül átvilágításra a tervezett fejlesztés (amihez a tervezett forrásbevonás megtörténne) nemzetközi standardokhoz igazodó zöld megfelelősége. Ehhez a vizsgálathoz a KKV különféle szolgáltatások nyújtását vagy közvetítését (jogi tanácsadás; corporate finance tanácsadás; kommunikációs tanácsadás; SPO (Second-Party Opinion) vélemény kikérésének segítése) kérheti, a saját egyedi igényeihez igazítva. A BÉT az igénybe vett szakértői szolgáltatások pontos tartalmát nem szabja meg előre, azonban a szolgáltatások vagy közvetített szolgáltatások csak a BÉT által akkreditált zöld finanszírozási tanácsadóktól vehetők igénybe, s a vállalati zöld keretrendszer kialakítását kell szolgálniuk.

Az akkreditált zöld finanszírozási tanácsadók köre a BÉT honlapján tekinthető meg. A külön eljárásban, előzetesen lefolytatott akkreditáció során a BÉT a zöld finanszírozási tanácsadók tapasztalatát és zöld referenciáit vette figyelembe.

Jelen felhívás a fent vázolt célok mentén kívánja erősíteni a KKV-k versenyképességének növelését azáltal, hogy a zöld kötvénykibocsátásban potenciálisan érinett KKV-k felkészülését biztosítja egy sikeres zöld kötvénykibocsátási akció lebonyolítására az előzetesen akkreditált zöld finanszírozási tanácsadók szolgáltatásainak vagy közvetített szolgáltatásainak igénybevételével.

A klímaváltozás kockázatainak felismerése, pénzügyi rendszerbe való internalizálása, a zöld beruházások ösztönzése kiemelt szerepet kell, hogy kapjanak. A zöld kötvények lényegében elősegítik a környezetbarát beruházások felé irányuló tőkeáramlást és ezáltal a hosszú távú faktorokat figyelembe vevő, hatékony tőkeallokációt. A zöldkötvény-kibocsátásokhoz kapcsolódó igénybe vett felkészítő szakértői tanácsadással és SPO (Second-Party Opinion) vélemények kikérésének szakértői támogatásával, lehetőség nyílik a zöld kötvények szélesebb körben való megismerésére, kibocsátásuk révén, lehetővé válik, egy új, társadalmilag rendkívül előnyös, a direkt üzleti célon túlmutató, de hosszabb távon üzletileg fenntartható aspektus megjelenésére egy hitelviszonyt megtestesítő értékpapírban.

A BÉT a „Zöld kötvény kibocsátását támogató tanácsadási program” keretében tanácsadási szolgáltatások igénybevételének biztosításával készíti fel a cégeket az esetleges zöldkötvény-kibocsátásra előzetesen akkreditált zöld finanszírozási tanácsadók szolgáltatásainak vagy közvetített szolgáltatásainak igénybevétele útján. Az igénybe venni kívánt szolgáltatási mixet a felhívásra jelentkező KKV a kiválasztott tanácsadóval közösen alakíthatja ki. Egy Címzett jelen Felhívásra egy támogatási kérelmet nyújthat be.

Első lépésként a Felhívásra jelentkező KKV-k megkereshetik a BÉT honlapján publikált akkreditált zöld finanszírozási tanácsadók közül azt a tanácsadó szervezetet, amellyel együtt szeretnének működni. **Figyelem! A felhívásban meghirdetett Zöld kötvény kibocsátását támogató tanácsadási program keretében nyújtott támogatást a Címzettek csak a BÉT által akkreditált zöld finanszírozási tanácsadók szolgáltatásain vagy közvetített szolgáltatásain keresztül vehetik igénybe.**

Címzetteknek a kiválasztott zöld finanszírozási tanácsadóval megállapodást kell kötniük a zöldkötvény-kibocsátást előkészítő szolgáltatások köréről, az igénybevételük menetéről és ütemezéséről, valamint az elérni kívánt projektcélokról (zöld átvilágítás, vállalati zöld keretrendszer elkészítése, SPO vélemény előkészítése stb.). A megállapodás részleteit a Címzetteknek a benyújtott támogatási kérelmükben kell bemutatniuk (1. melléklet), valamint csatolniuk kell a kiválasztott Zöld Finanszírozási Tanácsadóval kötött megállapodást (2. melléklet).

A BÉT zöldkötvény-kibocsátási támogatásra a jelentkezési lap (1. melléklet) a BÉT honlapjáról tölthető le, amelynek kitöltésével a Címzettek vállalják a programban való részvételt, valamint a támogatási kérelemben bemutatott projekt végrehajtását. A jelentkezési laphoz csatolni kell a kiválasztott Zöld Finanszírozási Tanácsadóval kötött megállapodást (2. melléklet) a kiválasztott tanácsadás tartalmáról, ütemezéséről és szolgáltatási díjáról. A jelentkezési laphoz ugyancsak csatolni szükséges a Címzett Jogosultsági nyilatkozatát (3. melléklet), amelyben a Címzett nyilatkozik a KKV státuszáról, a köztartozás mentességéről és a régiós hovatartozásáról (konvergencia régiók kivéve Pest megye). Az önerő nyilatkozatban (4. melléklet) a Címzettnek vállalnia kell a támogatási kérelemben benyújtott projekt támogatható szolgáltatásaiból az 50%-ot kitevő rész önerős finanszírozását. A Címzettnek önerőből szükséges finanszíroznia továbbá minden olyan tevékenység, szolgáltatás ellenértékét is, amely a jelen felhívás alapján nem támogatható, de a projekt végrehajtásához feltétlenül szükséges.

A BÉT-hez eljuttatott, elektronikusan beküldött támogatási igényt a BÉT 12 napon belül elbírálja. Hiányzó információk (hiányosan kitöltött adatlapok) vagy dokumentumok (csatolandó mellékletek) esetében a BÉT - egyszeri alkalommal - hiánypótlást írhat elő a pályázó számára.

## A rendelkezésre álló forrás

A Felhívás meghirdetésekor a támogatásra rendelkezésre álló tervezett keretösszeg 255 millió Ft. A támogatott kérelmek várható száma: 30-34 db.

Amennyiben a rendelkezésre álló keret kimerül, vagy annak kimerülése előre jelezhető, a BÉT a benyújtási határidő előtt a benyújtás lehetőségét felfüggesztheti vagy a Címzetti Felhívást lezárhatja.

## A támogatás háttere

Jelen Felhívást a GINOP-1.1.7.-17 kiemelt projekt keretében támogatott BÉT hirdeti meg a Nemzetgazdasági Minisztériummal kötött GINOP-1.1.7-17-2017-0001 azonosító számú támogatási szerződés alapján.

1. **Ügyfélszolgálatok elérhetősége**

Telefon: +36 1 429 6700 (elérhető munkanapokon 10 és 16 óra között)

Email: [zold\_mentoring@bse.hu](mailto:zold_mentoring@bse.hu) (munkanapokon 72 órán belül várhatnak választ)

1. **A Projektekkel kapcsolatos elvárások**

Kérjük, hogy a kérelem összeállítása során vegye figyelembe, hogy a kérelmeknek meg kell felelniük különösen a következőknek:

## Támogatható tevékenységek bemutatása

**A KKV-k zöldkötvény-kibocsátási támogatása keretében kizárólag a BÉT által akkreditált Zöld Finanszírozási Tanácsadók tanácsadási szolgáltatásainak ellenértéke számolható el, óránként maximum 45.000 Ft+ÁFA díjjal, maximum 330 óra tanácsadási szolgáltatás igénybevételére.**

A Felhívás keretében az alábbi tevékenységek támogathatók (a kapcsolódó elszámolható költségeket az 5.3 fejezet tartalmazza):

* + Zöldkötvény-kibocsátásokhoz kapcsolódó igénybe vett felkészítő szakértői tanácsadás (maximum 45.000 Ft+ÁFA/óra), maximum 330 órás órakeretben

A Felhívás keretében az alábbi tevékenységek támogathatók (a kapcsolódó elszámolható költségeket az 5.3 fejezet tartalmazza):

* Tanácsadás esetén a Címzetteknek támogatás csak az írásos formában teljesített, egyedi (testre szabott, az adott címzett valós, releváns problémái megoldására készített) megoldási javaslatot/alternatívákat tartalmazó tanácsadási tevékenység után adható. A szóbeli tanácsadás költsége nem elszámolható. A tanácsadás eredményeként létrejött dokumentációba az arra jogosultak (BÉT, IH stb.) ellenőrzés céljából betekinthetnek.
* A KKV-k felkészítésének támogatása érdekében kizárólag a zöldkötvény-kibocsátási projekthez kötődően felmerült, kapcsolódó zöld finanszírozási keretrendszer kialakítására irányuló tanácsadás igénybevétele számolható el.
* A zöldkötvény-kibocsátási tanácsadás keretében elszámolható szakértői szolgáltatások a következő, a GBP/CBS standard, vagy a GLP standard szerinti zöld keretrendszer kialakítására irányuló tevékenységeket foglalják magukban:
* A tervezett fejlesztés és a vállalat jelenlegi működésének zöld finanszírozás szerinti előminősítése;
* Klímavédelmi és környezeti fenntarthatósági célok kijelölése és szakértői validálása;
* A zöld kötvény minősítéshez szükséges zöld finanszírozási keretrendszer elkészítése;
* Külső minősítővel történő egyeztetések tanácsadói támogatása.

## A támogatható tevékenységek állami támogatási szempontú besorolása

A Felhívás keretében támogatható tevékenységek a 2014-2020 programozási időszakra rendelt források felhasználására vonatkozó uniós versenyjogi értelemben vett állami támogatási szabályokról szóló 255/2014. (X. 10.) Korm. rendelet alapján közösségi versenyjogi szempontból az alábbi jogcímeken, a következő támogatási kategóriákra vonatkozó előírások alapján valósíthatók meg:

|  |  |  |
| --- | --- | --- |
| Támogatható tevékenység | Támogatás jogcíme | Támogatási kategória |
| Tanácsadási tevékenység igénybevétele a vállalati zöld keretrendszer kialakítására | 255/2014. (X. 10.) Korm. rendelet 6. § 1. pont: a versenyképes vállalkozói tudás elterjesztése | Kis- és középvállalkozás részére tanácsadáshoz nyújtott támogatás |

A kis- és középvállalkozás részére tanácsadáshoz nyújtott támogatásra vonatkozó részletes szabályokat a Szerződés 107. és 108. cikke alkalmazásában bizonyos támogatási kategóriáknak a belső piaccal összeegyeztethetőnek nyilvánításáról (általános csoportmentességi rendelet) szóló 651/2014/EU bizottsági rendelet (HL L 187., 2014.6.26., 1. o.) I-II. fejezete és III. fejezetének 18. cikke, valamint az európai uniós versenyjogi értelemben vett állami támogatásokkal kapcsolatos eljárásról és a regionális támogatási térképről szóló 37/2011. (III. 22.) Korm. rendelet szabályozza.

## A projekt műszaki-szakmai tartalmával és a megvalósítással kapcsolatos elvárások

## Általános elvárások

A projekt műszaki szakmai tartalmának meghatározásához az alábbi elvárások figyelembevétele szükséges:

* 1. Nem részesülhet támogatásban az a kérelem, amelynek tartalma a jelen Felhívásban megfogalmazott célokkal (1.1) nincs összhangban.
  2. A kérelem adatlap (jelentkezési lap) pontjait a KKV-nak a Felhívásban meghatározott feltételek alapján releváns szakmai és pénzügyi tartalommal ki kell tölteni (1. melléklet). A megadott adatok, szakmai-pénzügyi leírások bővítésére, kiegészítésére nincs mód, kizárólag a döntéselőkészítés során a BÉT számára nem egyértelmű vagy ellentmondásos tartalmak tisztázására van lehetőség.
  3. A projekt megvalósításához szükséges szakmai kompetenciák biztosítása a KKV feladata.
  4. A kérelemben vállalt tevékenységek költségvetésének reálisnak kell lennie, a piaci árakhoz igazodóan, reális és takarékos módon kell összeállítani. A hatékony és eredményes pénzgazdálkodás elvét, valamint az átlagos piaci árnak történő megfelelést a támogatási megállapodás hatályba lépését követően is biztosítani kell.
  5. A kérelemnek meg kell felelnie a Felhívásban foglalt feltételeknek.
  6. Jelen Felhívás keretében elszámolásra kerülő költségtételek semmilyen egyéb uniós, illetve hazai forrásból nem kerülhetnek elszámolásra.
  7. A kérelem támogatására csökkentett tartalommal kell javaslatot tenni, ha a kérelem tervezett költségei között olyan költségtétel szerepel, amely nem elszámolható, nem szükséges a célok teljesítéséhez vagy aránytalanul magas. Amennyiben a benyújtott támogatási kérelem nem elszámolható költségeket tartalmaz, csökkentett támogatás odaítélésére abban az esetben van lehetőség, ha a projekt a csökkentést követően is megfelel a Felhívás feltételeinek, és a csökkentés nem befolyásolja érdemben a projekt eredeti célját.
  8. A KKV-nak kötelezettséget kell vállalnia arra, hogy a projekt záró kifizetési kérelmének BÉT általi elfogadásáig a tisztességtelen piaci magatartás és versenykorlátozás tilalmáról szóló 1996. évi LVII. törvény 23. § (2) bekezdésének megfelelően a vállalkozást közvetlen irányítása alatt tartja, így többek között közvetlen és közvetett tulajdonosi struktúráját a BÉT tájékoztatása nélkül nem változtatja meg. A változásról 5 (öt) munkanapon belül írásban tájékoztatja a BÉT-et.
  9. A KKV-nak kötelezettséget kell vállalnia arra, hogy a társaság vezetőjének és közvetlen helyetteseinek személyében bekövetkező változásokról 5 (öt) munkanapon belül írásban tájékoztatja a BÉT-et.
  10. A KKV-nak vállalnia kell, hogy a projekt keretében megvalósítja azokat a tevékenységeket, amelyeket a kérelemben feltüntetett tevékenységlistában megjelölt.
  11. A KKV-nak vállalnia kell, hogy a projekthez kapcsolódó nyilvános eseményeken, kommunikációjában és viselkedésében a KKV esélytudatosságot fejez ki: nem közvetít szegregációt, csökkenti a csoportokra vonatkozó meglévő előítéleteket.

## Mérföldkövek

A projekt megvalósítása során 1 mérföldkövet szükséges tervezni az alábbiak szerint:

|  |  |  |  |
| --- | --- | --- | --- |
| Mérföldkő sorszáma | Dátum | Minimum követelmény az adott mérföldkő elérésekor | A projekt összköltségének maximálisan tervezhető és elszámolható költsége %-ban |
| 1.mérföldkő | A projekt teljesítését igazoló dokumentum dátuma, de legkésőbb 2022. december 31. | A teljesítést igazoló dokumentum és a benyújtott, kiegyenlített számla | 50% |

A felhívásra való jelentkezés feltétele, hogy a támogatást igénylő vállalkozás rendelkezzen megállapodással egy Zöld Finanszírozási Tanácsadóval (2. melléklet). A fenti táblázatban nevezett projekt összköltség alatt az önerő és a támogatási összeg együttese értendő. Amennyiben a projekt költségvetése – a Működési Kézikönyv 3.3. b, pontban meghatározottak figyelembevétel – csökken a projekt megvalósítási időszakában, úgy a mérföldkőhöz rendelt maximálisan elszámolható költségek is változnak.

A projekt ütemezett megvalósítása érdekében a felhívás rendelkezése alapján, a támogatást igénylő egyetlen egy mérföldkövet határoz meg a projekt céljának elérése érdekében. A mérföldkő a projekt megvalósítása szempontjából jelentős időpont, amelyhez a projekt megvalósítása révén elért szakmai vagy műszaki eredmény kapcsolódik, vagy az elérendő eredmény egy jól körül határolható fejlesztési szakasza lezárul. Az Zöldkötvény-kibocsátást segítő tanácsadási program esetében a nemzetközi standardoknak megfelelő vállalati zöld keretrendszer kialakítása (a támogatási kérelemben közölt mélységben, tartalommal és ütemezésben) ez a mérföldkő, amelynek a teljesítését a Címzett igazolja le a Zöld Finanszírozási Tanácsadó felé. A KKV-nak ezt a teljesítésigazolási dokumentumot és a kiegyenlített számlát kell benyújtani elszámolásra a BÉT felé, valamint a Zöld Finanszírozási Tanácsadó által készített szakmai anyagok elektronikus másolatait (PDF-ben).

A KKV a támogatási megállapodásban foglalt ütemezés szerinti a mérföldkő elérését (teljesítésigazolás kiállítását) követő 12 munkanapon belül köteles a szakmai beszámolót és a kifizetési igénylést benyújtani a BÉT felé. A mérföldkőben vállalt eredmények alátámasztását szolgáló dokumentumokat (pl. elkészült zöld keretrendszer) a szakmai beszámolóhoz kell csatolni.

Felhívjuk a figyelmet, hogy amennyiben az adott mérföldkő elérésekor meghatározott szakmai tartalom nem teljesül, vagy csak részben teljesül, a BÉT a Működési Kézikönyvben foglaltak alapján dönthet a projekt leállításáról, illetve a támogatási megállapodástól való elállásról. Felhívjuk a figyelmet, hogy a műszaki, szakmai tartalom csökkenése esetén a támogatás összege arányosan csökkentésre kerül az érintett tulajdonságtól vagy képességtől való elmaradás arányában. A műszaki, szakmai tartalom csökkenése esetén a BÉT a megállapított támogatás csökkentéséről, a visszafizetési kötelezettség mértékéről és módjáról külön levélben értesíti a projektgazdát.

Amennyiben az elállást megelőzően támogatás folyósítására került sor, abban az esetben a KKV a folyósított támogatási összeget a Ptk. szerinti késedelmi kamattal növelt mértékben, a visszafizetésre kötelezés közlésétől számított harminc napon belül köteles visszafizetni. A kamatszámítás kezdő időpontja a támogatás folyósításának napja, utolsó napja a visszafizetési kötelezettség teljesítésének napja.

A projekt sikeres szakmai és pénzügyi zárását követően a BÉT gondoskodik a KKV-val kötött támogatási szerződés zárásáról.

## Kötelező vállalások

Minden alábbi feltétel vállalása kötelező:

* a KKV a projekt megvalósítása során együttműködik a Zöld Finanszírozási Tanácsadóval, a vállalati zöld keretrendszer kialakítása érdekében és a 3.3.2. pontban szereplő minimum követelményeket teljesíti.
* a KKV megállapodást köt a projekt végrehajtására a BÉT által akkreditált egyik Zöld Finanszírozás Tanácsadóval .
* a KKV a kapott támogatáson felüli – 50%-os mértékű – önerős finanszírozást vállalja, a Zöld Finanszírozási Tanácsadó számláját kifizeti, s azt utólagos elszámolásra benyújtja a BÉT felé.

## A projektvégrehajtás időtartama

## A projekt megkezdése

Abban az esetben ítélhető meg a 651/2014/EU bizottsági rendelet szerinti támogatás, ha a kedvezményezett még a projekt megkezdése előtt benyújtotta a 651/2014/EU bizottsági rendelet 6. cikk (2) bekezdésében meghatározott kötelező tartalmi elemeket tartalmazó támogatás iránti kérelmét (1. melléklet). Támogatás a kérelem benyújtását megelőzően megkezdett projekthez nem igényelhető. Amennyiben megállapítást nyer, hogy a projekt megkezdésére a kérelem benyújtását megelőzően sor került, a kérelem elutasításra, illetve a támogatás visszavonásra kerül.

**A projekt kezdési időpontja a támogatási kérelem benyújtásának időpontja.**

A projekt megvalósítását a benyújtást követő napon a KKV saját felelősségére megkezdheti, de a projekt megkezdése nincs befolyással a kérelem értékelésére és nem jelent előnyt annak elbírálása során, továbbá nem garantálja a támogatás elnyerését.

## A projekt végrehajtására rendelkezésre álló időtartam

A projekt fizikai befejezésére (azaz a tanácsadási szolgáltatások igénybevételére) nem lehet későbbi időpont, mint **2022. december 31.**

A projekt fizikailag befejezett, amennyiben a projekt keretében támogatott valamennyi tevékenység a Felhívásban meghatározott feltételek mellett teljesült. A projekt fizikai befejezés napjának az utolsó támogatott tevékenység fizikai teljesítésének a napja minősül.

A támogatást igénylő projekttel kapcsolatos pénzügyi elszámolás (záró kifizetési igénylés) benyújtásának végső határideje a projekt fizikai befejezését követő 20. munkanap.

A projekt pénzügyi befejezésének minősül, ha a projekt fizikai befejezése megtörtént, valamint a projektmegvalósítás során keletkezett elszámoló bizonylatokat kiegyenlítették. A projekt pénzügyi befejezésének dátuma a projekt megvalósítási ideje alatt felmerült, a KKV által megfelelően elszámolt költségek közül a legkésőbbi kiegyenlítés dátuma. Az alátámasztó dokumentumokra vonatkozó leírást a Működési Kézikönyv 4. fejezete tartalmazza.

## Projektekkel kapcsolatos egyéb elvárások

## A projekt területi korlátozása

Olyan vállalkozások támogathatók, amelyek székhelye, telephelye vagy fióktelepe a kevésbé fejlett régiókban (kivéve Pest megye) található, és vállalják, hogy tevékenységüket a megvalósítási időszak végéig a kevésbé fejlett régiókban fogják végezni, valamint rendelkeznek legalább 1 fő foglalkoztatottal a megvalósulási helyszínen.

A projekt megvalósulásának helyszíne a vállalkozás bejegyzett magyarországi székhelye, telephelye vagy fióktelepe lehet. A megvalósulási helyszínnek a kérelem benyújtásáig kell bejegyzésre kerülnie, a támogatási kérelem benyújtásának időpontjában per- és igénymentesnek kell lennie, (kivéve, ha a vállalkozás az igény jogosultja) továbbá alkalmasnak kell lennie a projekt megvalósítására.

## Fenntartási kötelezettség

A megvalósuló projektek kapcsán a projektek lezárultát követően fenntartási kötelezettség nem áll fent.

A KKV-k megvalósítási időszakát követően fennálló kötelezettségek a következők:

a) Ellenőrzéstűrési kötelezettség: BÉT, IH, KEHI, ÁSZ, EUTAF, OLAF, Európai Számvevőszék, Európai Bizottság, Magyar Államkincstár és minden egyéb jogszabályban, vagy egyéb megbízásban, szerződésben feljogosított ellenőrző szervezet által végzett ellenőrzés(ek) tudomásul vételének és az abban való közreműködésnek a kötelezettsége,

b) Dokumentumok megőrzési kötelezettsége: a projekt zárását követően 10 évig, legalább 2027. december 31-ig.

## Önerő

A támogatást igénylőnek legalább a projekt összköltségének az igényelt támogatási összeggel csökkentett részét kitevő, azaz 50% önerővel kell rendelkeznie.

Saját forrásnak a kedvezményezett által a projekthez igénybe vett állami támogatást, valamint az Európai Unió intézményei, ügynökségei, közös vállalkozásai vagy más szervei által központilag kezelt, a tagállam ellenőrzése alá sem közvetlenül, sem közvetve nem tartozó uniós finanszírozást nem tartalmazó forrás minősül. A támogatási kérelem benyújtásakor a támogatást igénylőnek nyilatkoznia kell a teljes önerő rendelkezésre állásáról.

A támogatást igénylőnek a projekt nem elszámolható költségeit is önerőből szükséges fedeznie.

1. **A támogatási kérelmek benyújtásának feltételei**

Amennyiben jelentkezni kíván a Felhívásra, kérjük a következő információkat vegye figyelembe.

## Támogatást igénylők köre

Jelen felhívásra pályázhat, aki az alábbi feltételek mindegyikét teljesíti:

* + - a 651/2014/EU Rendelet I. Melléklete alapján kis- és középvállalkozásnak minősülő vállalkozás;
    - a vállalkozás székhelye, telephelye vagy fióktelepe a kevésbé fejlett régiókban (kivéve Pest megye) található, és vállalja, hogy tevékenységét a megvalósítási időszak végéig a kevésbé fejlett régiókban fogja végezni.
    - rendelkezik legalább 1 fő foglalkoztatottal a kevésbé fejlett régiókban található székhelyen, telephelyen vagy fióktelepen.

**Jelen Felhívás keretében a kérelem benyújtására konzorciumi formában nincs lehetőség.**

## Támogatásban nem részesíthetők köre

Az alábbi szempontok szerint nem nyújtható támogatás azon vállalkozás részére:

1. amely nem teljesíti együttesen a 4.1. pontban meghatározott feltételeket;
2. amely olyan projektet kíván megvalósítani, amelynek tartalma a Felhívásban megfogalmazott célokkal (1.1) nincs összhangban;
3. amely a zöldkötvény-kibocsátási tevékenységét vagy az azt előkészítő vállalati zöld keretrendszer kialakítását a kérelem benyújtását megelőzően megkezdte;
4. amely már rendelkezik zöld keretrendszerrel vagy már bocsátott ki zöld kötvényt;
5. amellyel szemben a Nemzeti Adó- és Vámhivatal (NAV), illetve az elődszervezete az APEH által indított végrehajtási eljárás van folyamatban a kérelem benyújtásának időpontjában;
6. amely az Európai Bizottság európai uniós versenyjogi értelemben vett állami támogatás visszafizetésére kötelező határozatának nem tett eleget;
7. amely vállalkozás vagy a 651/2014/EU rendelet 1. számú melléklete alapján meghatározott partner vagy kapcsolt vállalkozása ezen Felhívás keretéből adott naptári évben már részesült támogatásban;
8. amely a BÉT 651/2014/EU rendelet 1. sz. melléklete alapján meghatározott partner és/vagy kapcsolt vállalkozása;
9. amely vállalkozás tulajdonosa vagy alkalmazottja a BÉT tulajdonosa vagy vezető testületi tagja;
10. amely vállalkozás tulajdonosa vagy alkalmazottja a BÉT tulajdonosának vagy vezető testületi tagjának Ptk. szerinti hozzátartozója;
11. ha a projekt megvalósítása kiemelkedően jelentős kockázatot hordoz, az alábbiak szerint:
    * + ha a vállalkozás, illetve az árajánlatadó/tanácsadó székhelye, telephelye, fióktelepe között egyezés áll fenn,
      + ha a vállalkozás, illetve az árajánlatadó/tanácsadó szakmai kompetenciái, gazdálkodási vagy tárgyi erőforrásai nem alkalmasak a projekt megvalósítására,
      + ha a megvalósítási helyszín nem alkalmas a kérelemben jelzett tevékenység végzésére,
      + ha a pénzügyi teljesítés több kisösszegű[[2]](#footnote-3) részátutalás révén, vagy nagy összegű készpénzes kiegyenlítés révén történik.
12. azon szervezet részére, amely az Európai Bizottság európai uniós versenyjogi értelemben vett állami támogatás visszafizetésére kötelező határozatának nem tett eleget,
13. olyan feltétellel, amely az európai uniós jog megsértését eredményezi.

## A kérelem benyújtásának határideje és módja

A kérelmek benyújtása 2022. április 1-től 2022. október 31-ig lehetséges.

Amennyiben a vállalkozás vagy annak a 651/2014/EU rendelet 1. számú melléklete alapján meghatározott partner vagy kapcsolt vállalkozása jelen Felhívásra egyszerre több kérelmet nyújt be, az elsőként benyújtott kérelem kerül elbírálásra, a többi kérelem automatikusan elutasításra kerül.

A támogatási kérelem benyújtásának módja: elektronikus levél formátumban, a mellékletek csatolásával egyidejűleg a [zold\_mentoring@bse.hu](mailto:zold_mentoring@bse.hu) email címre. Felhívjuk a figyelmet, hogy az emailben a csatolandó dokumentumokra történő link, hivatkozás nem elfogadható.

Felhívjuk a figyelmet, hogy a támogatási kérelemhez (1. melléklet) csatolni kell a Zöld Finanszírozási Tanácsadóval kötött megállapodást (2. melléklet), valamint a kérelem adattartalmát hitelesítő, cégszerűen aláírt jogosultsági nyilatkozatot (3. melléklet) is. A támogatási kérelemben lenyilatkozott 50%-os önerő rendelkezésre állásáról külön önerő nyilatkozatot (4. melléklet) kell csatolni. A jogosultsági nyilatkozat papír alapú példányát – ha azt nem minősített elektronikus aláírással[[3]](#footnote-4) látták el - postai úton vagy személyesen is be kell nyújtani az elektronikus benyújtást követően minél hamarabb, de legkésőbb a benyújtást követő 3 munkanapon belül zárt csomagolásban, postai ajánlott küldeményként vagy expressz postai szolgáltatás[[4]](#footnote-5)/futárposta-szolgáltatás[[5]](#footnote-6) (garantált kézbesítési idejű belföldi postai szolgáltatás) igénybevételével vagy személyesen a következő címre:

**Budapesti Értéktőzsde Zrt.**

**1013 Budapest, Krisztina körút 55.**

**1525 Budapest, Pf. 8.**

Kérjük, hogy a küldeményen jól láthatóan tüntesse fel a Felhívás kódszámát, a támogatást igénylő nevét és címét.

## Kiválasztási kritériumok és a kiválasztási eljárásrend

A beérkezett kérelmek közül a formailag megfelelteket a BÉT önállóan értékeli. Az eljárás során lehetőség van hiánypótlásra.

A BÉT Projekt Irányító Bizottsága minden, formailag megfelelt projektet megvizsgál, és a támogatási keret függvényében a benyújtás időpontjának sorrendjében támogatja.

Az eljárásrendre vonatkozó további információk a Működési Kézikönyvben találhatóak.

Jelen Felhívás keretében támogatásban részesülhetnek azon projektek, amelyek megfelelnek, a vonatkozó jogszabályi feltételeknek, a Felhívásban, és azok mellékleteiben foglalt kritériumoknak, valamint az alábbi kritériumoknak:

* 1. **Jogosultsági kritériumok:**

1. a vállalkozás **átlátható szervezetnek** minősül az államháztartásról szóló 2011. évi CXCV. törvény (a továbbiakban: Áht.) 1. § 4. és 50. § (1) bekezdés c) pontja szerint (5. melléklet);
2. a támogatást igénylő az államháztartásról szóló 2011. évi CXCV. törvényben (a továbbiakban: Áht.) foglaltak szerint megfelel a rendezett munkaügyi kapcsolatok követelményének;
3. a kérelemben tervezett fejlesztés az **európai uniós állami támogatási szabályok** alapján támogatható;
4. az akkreditált Zöld Finanszírozási Tanácsadóval kötött **megállapodás** (2. melléklet) és az önerő nyilatkozat (4. melléklet) elektronikus példánya benyújtásra került;
5. a támogatást igénylő által benyújtott **jogosultsági nyilatkozat** elektronikus és papír alapú példányai benyújtásra kerültek (3. melléklet);
6. a **támogatási kérelem** (1. melléklet) pontjait a támogatást igénylő a Felhívásban meghatározott feltételek alapján releváns szakmai és pénzügyi tartalommal kitöltötte;
7. a támogatást igénylő nem áll a támogatási rendszerből való kizárás hatálya alatt;
8. a támogatást igénylő nem áll jogerős végzéssel elrendelt felszámolási, csőd-, végelszámolási vagy egyéb - a megszüntetésére irányuló, jogszabályban meghatározott - eljárás alatt;
9. a támogatást igénylő a döntés tartalmát érdemben befolyásoló valótlan, hamis vagy megtévesztő adatot nem szolgáltatott vagy nem tett ilyen nyilatkozatot; a támogatást igénylővel szemben a Nemzeti Adó- és Vámhivatal (NAV), illetve az elődszervezete az APEH által indított végrehajtási eljárás nincs folyamatban a kérelem benyújtásának időpontjában;
10. a támogatást igénylő eleget tett az Európai Bizottság európai uniós versenyjogi értelemben vett állami támogatás visszafizetésére kötelező határozatának;
11. a támogatást igénylő vagy a 651/2014/EU rendelet 1. számú melléklete alapján meghatározott partner vagy kapcsolt vállalkozása ezen Felhívás keretéből adott naptári évben nem részesült támogatásban;
12. a projekt megvalósulása a Felhívás 4.2. pontja alapján nem hordoz kiemelkedően jelentős kockázatot;

a támogatást igénylő a kérelem benyújtásával vállalja, hogy az európai uniós forrásból támogatott projektek kedvezményezettje a projektre vonatkozó környezetvédelmi és esélyegyenlőségi jogszabályokat betartja. A fejlesztéshez kapcsolódó nyilvános eseményeken, kommunikációjában és viselkedésében a támogatást igénylő esélytudatosságot fejez ki.

Amennyiben a jogosultsági kritériumoknak a benyújtott támogatási kérelem nem felel meg, akkor a BÉT hiánypótlásra szólítja fel a vállalkozást.

1. **A finanszírozással kapcsolatos információk**

Kérjük a projekt előkészítése során vegye figyelembe, hogy a támogatást a projekt megvalósítása során csak akkor tudja majd igénybe venni, ha megfelel a következő szabályoknak.

## A támogatás formája

Jelen Felhívás keretében nyújtott támogatás vissza nem térítendő támogatásnak minősül.

## A támogatás mértéke, összege

1. Az igényelhető vissza nem térítendő támogatás összege: maximum 7.425.000 Ft.
2. A kis- és középvállalkozás részére tanácsadáshoz nyújtott támogatás maximális mértéke az elszámolható költség 50 %-a.

*A kifizethető támogatás akkor sem haladhatja meg a támogatás maximális értékét, ha az elszámolható költségek összege meghaladja a maximális értéket. Ez esetben a pályázó választhatja meg a még be nem nyújtott számlák alapján, hogy mely elszámolható költségekhez vesz igénybe támogatást*.

## Az elszámolható költségek köre

A projekt elszámolható költségei között azon költségek tervezhetők, amelyek a projekt támogatható tevékenységeihez kapcsolódnak, szerepelnek a Felhívásban rögzített elszámolható költségek között, és megfelelnek az általános elszámolhatósági feltételeknek.

A költségek elszámolhatóságával kapcsolatos általános előírásokat, továbbá az egyes költségtípusokra vonatkozó részletes szabályozást a 272/2014. (XI.5.) Korm. rendelet 5. mellékletét képező Nemzeti szabályozás az elszámolható költségekről - 2014-2020 programozási időszak c. útmutató tartalmazza.

A támogatás keretében a külső szakértő által nyújtott tanácsadási szolgáltatás költsége számolható el azzal, hogy az érintett szolgáltatás nem lehet folyamatos vagy időszakosan visszatérő tevékenység és nem kapcsolódhat a vállalkozás szokásos működési költségeihez (pl. folyamatos adótanácsadáshoz, rendszeres jogi szolgáltatáshoz vagy hirdetéshez).

Jelen Felhívás keretében az alábbi – a támogatható tevékenységek végzése során fölmerülő, kizárólag a vállalati zöld keretrendszer kialakításához, zöldkötvény-kibocsátás előkészítéséhez kapcsolódó költségek tervezhetők, illetve számolhatók el:

* A vállalat igényeire szabott, a zöld keretrendszer kialakításához szükséges szakmai tanácsadás igénybevételének költségei, amelyek a következő a GBP/CBS standard, vagy a GLP standard szerinti zöld keretrendszer kialakítására irányuló tevékenységeket szolgálják:
* A tervezett fejlesztés és a vállalat jelenlegi működésének zöld finanszírozás szerinti előminősítése;
* Klímavédelmi és környezeti fenntarthatósági célok kijelölése és szakértői validálása;
* A zöld kötvény minősítéshez szükséges zöld finanszírozási keretrendszer elkészítése;
* Külső minősítővel történő egyeztetések tanácsadói támogatása.
* Kapcsolódó le nem vonható áfa

## Az elszámolhatóság további feltételei

1. A Felhívás keretében kizárólag olyan költségek számolhatók el, melyekre a vállalkozás más hazai vagy uniós forrásból nem kapott támogatást.
2. Jelen felhívás keretében csak egyszeri elszámolásra van lehetőség.
3. Az irányadó jogszabályban meghatározott kötelezettségek megállapítása és betartása a támogatást igénylő, illetve a kedvezményezett feladata.
4. A közbeszerzésre kötelezett személyek és szervezetek körét a hatályos közbeszerzési törvény (2015. évi CXLIII. tv., a továbbiakban: Kbt.) határozza meg.
5. A 272/2014. (XI.5.) Korm. rendelet 5. melléklet 2.3.2.5b pontja értelmében a nem közbeszerzés köteles beszerzések vonatkozásában az alábbi összeférhetetlenségi szabályok állnak fenn:

Nem független az az ajánlattevő,

1. amelyben a támogatást igénylő / kedvezményezett vagy ezek tulajdonosa - irányító vagy felügyeleti szerve -, annak tagja, és/vagy a szervezet nevében nyilatkozattételre, képviseletre jogosult személy, továbbá ezen személy hozzátartozója az alábbi jogok valamelyikét gyakorolja: tulajdonosi, fenntartói, vagyonkezelői, irányítási, képviseleti, munkáltatói, vagy kinevezési;

2. amelynek tulajdonosa - irányító vagy felügyeleti szerve -, annak tagja, és/vagy a szervezet nevében nyilatkozattételre, képviseletre jogosult személy, a támogatást igénylő / kedvezményezett szervezetében vagy ugyanazon beszerzés vonatkozásában másik ajánlattevő szervezetében az alábbi jogok valamelyikét gyakorolja: tulajdonosi, fenntartói, vagyonkezelői, irányítási, képviseleti, munkáltatói vagy kinevezési; vagy

3. ha a támogatást igénylő / kedvezményezett vagy másik ajánlattevő vonatkozásában partner vagy kapcsolt vállalkozásnak minősül.

Az összeférhetetlenség vonatkozásában hozzátartozónak minősül Ptk. 8:1. § (1) bekezdés 1. és 2. pontja értelmében a házastárs, az egyeneságbeli rokon, az örökbefogadott, a mostoha- és a nevelt gyermek, az örökbefogadó-, a mostoha- és a nevelőszülő, a testvér, az élettárs, az egyeneságbeli rokon házastársa, a házastárs egyeneságbeli rokona és testvére, és a testvér házastársa.

1. A kérelemben feltüntetett tevékenységekhez tartozó költségtételek maximált támogatási összegét a piaci árak alapján a BÉT a Felhívásban rögzítette, ahogyan meghatározásra került a maximálisan támogatott órakeret is. Az Zöld Finanszírozási Tanácsadó és a Címzett a maximálisan támogatott díjtól és óraszámtól eltérő megállapodást is köthet, azonban abból a BÉT maximum a Felhívásban maximált keretösszeget, vagy ha a számlaérték ettől kisebb, akkor csak a számlázott tanácsadási díj 50 %-át téríti meg.
2. Felhívjuk a pályázók figyelmét, hogy a kifizetési igénylések benyújtásával egyidejűleg az elvégzett tanácsadási tevékenységeket részletes alátámasztó dokumentációval szükséges igazolni. Kizárólag szóbeli tanácsadási tevékenység és az arról kiállított teljesítésigazolás önmagában nem elfogadható. A projekt szakmai teljesítést az eredménydokumentumok (tanácsadók által elkészített dokumentáció) elektronikus verziójának (PDF) csatolásával szükséges igazolni, a kifizetési kérelem benyújtásával párhuzamosan.

## Nem elszámolható költségek köre

A támogatható tevékenységekhez kapcsolódóan nem elszámolható költségnek minősül mindazon költség, amely nem szerepel az 5.3. pontban, így különösen:

1. levonható áfa;
2. kamattartozás kiegyenlítés;
3. hitelkamat, kivéve a kamattámogatás vagy garanciadíj-támogatás formájában nyújtott vissza nem térítendő támogatás formájában;
4. hiteltúllépés költsége, egyéb pénzügyforgalmi költségek;
5. deviza-átváltási jutalék;
6. pénzügyi, finanszírozási tranzakciókon realizált árfolyamveszteség;
7. bírságok, kötbérek és perköltségek;
8. a projekt megvalósításában résztvevőktől és a döntéshozatalban érintettektől és/vagy Ptk. szerinti hozzátartozóitól, valamint azok vállalkozásaitól beszerzendő eszközhöz vagy szolgáltatáshoz kapcsolódó bármely költség;
9. jutalom
10. a támogatást igénylőnél saját teljesítés keretében felmerült, továbbá a 651/2014/EU rendelet I. Melléklete alapján meghatározott partner és/vagy kapcsolt vállalkozásától és/vagy kedvezményezett Ptk. szerinti hozzátartozója és/vagy a kedvezményezett vezető tisztségviselőjétől és Ptk. szerinti hozzátartozóitól, valamint azok vállalkozásaitól történő beszerzés, nyújtott szolgáltatás.

## Az állami támogatásokra vonatkozó rendelkezések

Az alábbi szabályok a teljesség igénye nélkül kerültek idézésre, a támogatási kategóriák részletes szabályait a 651/2014-es valamint az 1407/2013/EU bizottsági rendelet tartalmazza.

**Támogatáshalmozódás**

Azonos vagy részben azonosként azonosítható elszámolható költségek esetén állami támogatás abban az esetben halmozható más, helyi, regionális, államháztartási vagy uniós forrásból származó állami támogatással, ha az nem vezet a csoportmentességi rendeletekben vagy az Európai Bizottság jóváhagyó határozatában meghatározott legmagasabb támogatási intenzitás túllépéséhez.

Állami támogatás különböző azonosítható elszámolható költségek esetén halmozható más, helyi, regionális, államháztartási vagy uniós forrásból származó állami támogatással.

Az egy projekthez igénybe vett összes támogatás - függetlenül attól, hogy annak finanszírozása uniós, országos, regionális vagy helyi forrásból történik - támogatási intenzitása vagy összege nem haladhatja meg az irányadó uniós állami támogatási szabályokban meghatározott támogatási intenzitást vagy támogatási összeget.

A kockázatfinanszírozási támogatás, az induló vállalkozásnak nyújtott támogatás és a csekély összegű támogatás, amennyiben azonosítható elszámolható költségekkel nem rendelkezik, bármely egyéb, azonosítható elszámolható költségekkel rendelkező állami támogatással halmozható. Az azonosítható elszámolható költségekkel nem rendelkező támogatás a csoportmentességi rendeletekben és az Európai Bizottság jóváhagyó határozatában meghatározott legmagasabb teljes támogatási intenzitásig vagy támogatási összegig bármilyen más, azonosítható elszámolható költségekkel nem rendelkező állami támogatással halmozható.

A 651/2014/EU bizottsági rendelet szerinti támogatás nem halmozható ugyanazon elszámolható költségek vonatkozásában nyújtott csekély összegű támogatással, amennyiben a halmozás a 651/2014/EU bizottsági rendeletben megállapított támogatási intenzitás túllépéséhez vezetne.

**Közzétételi kötelezettség**

A kedvezményezett tudomásul veszi, hogy a támogatást nyújtó adatot szolgáltat a 651/2014/EU bizottsági rendelet 9. cikke szerinti közzététel teljesítése érdekében a támogatási intézkedés hatálya alá tartozó, 500 000 eurónak megfelelő forintösszeget meghaladó támogatásokról.

1. **A TÁMOGATÁSI kérelem elkészítése során csatolandó mellékletek listája**

A kérelem elkészítésekor (adatlap és költségvetés) a következő mellékleteket az eredeti példányok elektronikus másolataként szükséges csatolni:

* 1. A Zöld Finanszírozási Tanácsadóval kötött megállapodás a Címzettnek nyújtandó szolgáltatások céljáról, tartalmáról és ütemezéséről (2. melléklet):
  2. A vállalkozás hivatalos képviselőjének eredeti aláírási címpéldánya vagy ügyvéd által hitelesített aláírásminta.

A becsatolt aláírási címpéldánynak/ügyvéd által hitelesített aláírásmintának alkalmasnak kell lennie a cégszerű aláírás ellenőrzésére.

* 1. Átláthatósági nyilatkozat (5. melléklet).
  2. Önerő rendelkezésre állásának igazolása nyilatkozat formában (4. melléklet).
  3. A kérelem adattartalmát hitelesítő, eredeti, cégszerűen aláírt nyilatkozat (3. melléklet).
  4. A kérelem beadását megelőző utolsó lezárt, teljes üzleti évben a NAV-nak kötelezően megküldendő bevallás statisztikai és megváltozott munkaképességű munkavállalói létszámot tartalmazó oldala (pl. kettős könyvvitelt vezető vállalkozások esetén a 2014. évről beküldendő NAV adatlap száma: 1429-A-02-02), vagy belső munkaügyi nyilvántartása.

Felhívjuk figyelmét, hogy a felsorolt mellékleteket a támogatási kérelem elkészítésekor kell csatolni. **A kérelem adattartalmát hitelesítő nyilatkozat (3. melléklet) aláírását és elküldését a jelen Felhívás 4.3. pontjában meghatározott módon kell elvégezni.**

1. **További információk**

Tájékoztatjuk a tisztelt vállalkozást, hogy a kérelmek elbírálása során a vállalkozással kapcsolatos, a közhiteles adatbázisokban elérhető adatok vagy azok egy része az eljárási rendelet hatálya alá tartozó szervezetek által felhasználásra kerülnek.

A BÉT fenntartja a jogot, hogy jelen Felhívást a jogszabályi környezet alakulásának megfelelően indokolt esetben módosítsa, illetve jogszabályban meghatározott esetben felfüggessze, vagy lezárja, amelyről a BÉT indoklással ellátott közleményt tesz közzé a [www.bet.hu](http://www.bet.hu) oldalon.

**Kérjük, hogy a kérelmet a mellékletek és tájékoztatók figyelembevételével készítsék el.**

1. **A CÍMZETTI FELHÍVÁS MELLÉKLETEI**

melléklet: Zöldkötvény-kibocsátási támogatási jelentkezési lap

melléklet: A zöld finanszírozási tanácsadóval kötött megállapodás a zöld tanácsadási szolgáltatásokról (minta)

melléklet: Jogosultsági nyilatkozat

melléklet: Önerő nyilatkozat

melléklet: Átláthatósági nyilatkozat (minta)

1. A kérelem benyújtására és megvalósítására számos egyéb feltétel vonatkozhat. Kérjük, tanulmányozza át ezeket a Felhívás további fejezeteiben. [↑](#footnote-ref-2)
2. Kisösszegűnek számít az 1 millió Ft alatti részátutalás. [↑](#footnote-ref-3)
3. Minősített elektronikus aláírás: olyan - fokozott biztonságú - elektronikus aláírás, amelyet az aláíró biztonságos aláírás-létrehozó eszközzel hozott létre, és amelynek hitelesítése céljából minősített tanúsítványt bocsátottak ki. [↑](#footnote-ref-4)
4. A postai szolgáltatásokról szóló 2012. évi CLIX. törvény (a továbbiakban Posta tv.) 2. § 9. pontjában foglaltak szerint expressz postai szolgáltatás: az az időgarantált szolgáltatás, melynek keretében a postai szolgáltató arra vállal kötelezettséget, hogy a postai küldeményt belföldön legkésőbb a felvételt követő munkanapon, Európai Unió tagállamaiba címzett küldemény esetében legkésőbb a felvételt követő harmadik munkanapon, egyéb nemzetközi viszonylatú küldemény esetében legkésőbb a felvételt követő ötödik munkanapon kézbesíti, és emellett az alábbi a)-f) pontban foglalt többletszolgáltatások közül legalább egyet teljesít:

   a) nyomon követhető kezelés;

   b) utánvétel;

   c) tértivevény;

   d) értéknyilvánítás;

   e) kizárólag a küldemény címzettjeként megjelölt személy kezéhez történő kézbesítés;

   f) a küldeménynek a feladó lakóhelyén, tartózkodási helyén, székhelyén, telephelyén vagy fióktelepén történő felvétele. [↑](#footnote-ref-5)
5. A Posta tv. 2. § 15. pontjában foglaltak szerint futárposta-szolgáltatás: olyan - a küldemény felvételétől számított legfeljebb 24 órán belül teljesítendő - időgarantált postai szolgáltatás, amelynek keretében a postai szolgáltató arra vállal kötelezettséget, hogy a postai küldemény felvételét végző személy a postai küldeményt a kézbesítés megkísérléséig megszakítás nélkül személyes felügyelete alatt tartja oly módon, hogy a feladó ez alatt bármely időpontban rendelkezhessen a postai küldemény címzettjének vagy címének a megváltoztatásáról, és sikertelen személyes kézbesítés esetén megtehesse a szükséges intézkedéseket. Felhívjuk figyelmét, hogy amennyiben postafiók címre kell beküldeni a támogatási kérelmet, akkor futárpostai szolgáltatás – a Posta törvény rendelkezései alapján - nem vehető igénybe. [↑](#footnote-ref-6)